Lesotho-grens ’n nagmerrie vir boere | Netwerk24
Deur Alet Van Der Walt 03 Julie 2020 19:49
Wilken het sy misnoeë uitgespreek oor die ernstige geweldsmisdade, waaronder plaasaanvalle, wat in landbougemeenskappe langs die Lesotho-grens toeneem.
Hy sê daar was binne 12 dae drie plaasaanvalle in onderskeidelik die Kommissiepoort-, Zastron- en Boesmanskop-gebied.
Hy sê in al die gevalle is bejaardes aangeval en vuurwapens, geld en selfone is gebuit. Plaaswerkers word ook nie in die oorgrens-aanvalle gespaar nie en twee aanvalle op plaaswerkers is in die inperkingstyd in die Hobhouse-gebied aangemeld.
Francois Wilken, president van Vrystaat Landbou, het hom weer namens die organisasie teen die regering se beplande Grondwet-wysiging uitgespreek. Foto: Vrystaat Landbou
Wilken sê dié aanvalle dra daartoe by dat al meer boere hul plase verlaat. Dié beweging weg van die grens af veroorsaak dat die grensbuffer al dieper die binneland inskuif, sê Wilken.
Hy sê dit lyk asof die politieke onstabiliteit, die feit dat Lesotho-burgers nie na hul werkplekke in Suid-Afrika kan terugkeer nie, asook voedseltekorte, die groot dryfvere vir die oorgrens-misdade is.
“Dit is kommerwekkend dat veral vuurwapens deurlopend in plaasaanvalle geroof word, wat moontlik op groter interne konflik en onstabiliteit in Lesotho dui,” sê Wilken.
Daleen van der Hoeven, wat in haar 80’s is, is in die oggendure van 3 Julie ernstig in ’n plaasaanval in die Boesmanskop-gebied beseer.
Aanvallers het haar in haar eie voertuig tot by die grens ontvoer en daar gelos. Sy het hulp gekry by Lesotho-burgers wat sy ken.
Wilken sê die polisie in die grensgebied het nie genoeg voertuie nie en die voertuie van polisielede wat belas is met landelike veiligheid, word elders gebruik.
Hy sê dit lei daartoe dat die polisie se dienslewering in landelike gebiede ernstig geraak word.
Tommie Esterhuyse, vise-president van VL, sê Agri SA het al op 31 Oktober 2019 ’n vergadering met pres. Cyril Ramaphosa versoek.
Dié versoek is op 21 Januarie 2020 herhaal, maar geen terugvoering word ontvang nie. Die regering versuim steeds om voorkeur aan die grenssituasie te verleen, sê hy.
Meer oor: Francois Wilken | Lesotho-Grens
Polisie óók hulpeloos teen Lesotho-aanvalle